અહીં બીજી તરફ આઈસીઆઈસીઆઈ બેન્કે વીડિયોકોન લોન કેસમાં પોતાના ખ્યાતિપ્રાપ્ત મેનેજિંગ ડિરેક્ટર અને સીઈઓ ચંદા કોચરને પાણીચું આપી દીધું. કોચર અને તેમના કુટુંબના સભ્યો પર વીડિયોકોનને લોન આપવામાં ખાનગી હિતો સમાયેલાં હોવાના આક્ષેપ છે. એક ફરિયાદ પછી આઈસીઆઈસીઆઈ બેન્કે ચંદા કોચર સામે તપાસ શરૂ કરી હતી. ચંદા કોચરને દેશનાં બેન્કિંગ ક્ષેત્રના ખૂબ જ પ્રભાવશાળી અધિકારી માનવામાં આવતાં હતાં. બેન્કમાંથી તેઓ કરોડો રૂપિયાનો પગાર લેતાં હતાં, તે ઉપરાંત તેમને અન્ય તમામ સુવિધા પણ મળતી હતી, પરંતુ લાલચે તેમને ભારે નુકસાન પહોંચાડયું. હવે તેમને પહેલાં જેવું સન્માન તો ક્યારેય નહીં મળે. કોચર પહેલાં તેમની જ બેન્કના અનેક ટોચના અધિકારી ફસાયા હતા. તેઓ બધા મોટી રકમ ખાઈ રહ્યા હતા, તેઓ બધા જ ભૂલી ગયા કે તેમનો ખેલ લાંબો નહીં ચાલે. યુનાઇટેડ બેન્ક ઓફ ઈન્ડિયા (યુબીઆઈ)ના પૂર્વ ચેરમેન અને મેનેજિંગ ડિરેક્ટર અર્ચના ભાર્ગવ પણ ભ્રષ્ટાચારના આક્ષેપમાં ફસાયાં હતાં. સીબીઆઈએ તેમનાં ઘરમાં દરોડા પાડીને રૂપિયાનાં ઘરેણાં અને ઝવેરાત ઝડપ્યાં હતાં. હવે રિયલ એસ્ટેટ સેક્ટરમાં ફેલાયેલી લૂંટને પણ જોઈ લો. હવે લગભગ રોજ કોઈક નામનવંતા બિલ્ડરની બંધ મૂઠી ખૂલી રહી છે. તેઓ પ્રમાણિકતાથી ખૂબ સારું કામ કરી રહ્યા હતા, પરંતુ કોણ જાણે કેમ તેમને એવું લાગ્યું કે પ્રમાણિકતાથી નાણાં કમાવામાં વાર લાગે છે અને મહેનત વધુ કરવી પડે છે રાજધાનીની નજીક નોઈડામાં સેંકડો બિલ્ડર ગ્રાહકોને ખુલ્લેઆમ લંૂટતા રહ્યા. નોઈડાની જેમ જ દેશનાં અનેક શહેરોમાં પણ બિલ્ડરે ગ્રાહકોને લૂંટયા. એનસીઆરમાં એક્ટિવ બિલ્ડર્સે તો અંધેર માચવી દીધું. વારંવાર વચનો આપવા છતાં પોતાના ગ્રાહકોને તેઓ ઘર નહોતા આપી રહ્યા. તે પૈકી મોટાભાગના બિલ્ડરનું કામ પારદર્શક નહોતું.